Vrou en werkers op plaas oorval(Argieffoto: Maroela Media) ŉ Vrou, haar huishulp en ’n plaaswerker is vandeesweek helder oordag op ŉ plaas digby die Suikerbosrand-natuurreservaat in Heidelberg, Gauteng, oorval en aangerand. Die vrou se man was nie tydens die voorval tuis nie. Kobus Hoffman, lid van die provinsiale wetgewer vir die VF Plus, sê die vier aanvallers het Donderdagmiddag omstreeks 12:30 met twee voertuie die plaas betree waarna hulle die vrou (46) aangerand het. Hoffman sê die plaaswerker is toe met ŉ kabel in die motorhuis vasgebind. “Hy het nie erge beserings opgedoen nie, maar was erg getraumatiseer,” vertel Hoffman nou. Stephan Henderson, ŉ paramedikus van die Knights Protection Service, sê hulle het met hul aankoms op die toneel ŉ beseerde vrou aangetref. Die vrou het snye op haar kop gehad en is glo met ŉ vuurwapen oor die kop geslaan. Die aanvallers het ná die aanval in ŉ swart Mazda 626-motor met geen nommerplate nie gevlug. Hoffman sê die aanvallers het vermoedelik ŉ vuurwapen gesteel. Hy kan egter nie in dié stadium bevestig wat nog gebuit is nie. Hillel Coetzer, AfriForum se veiligheidshoof vir die noordstreek, het die voorval aan Maroela Media bevestig. Coetzer sê die vrou is na die voorval na ŉ hospitaal geneem om haar wonde te behandel. Sy is ook erg getraumatiseer. Volgens Coetzer is dit kommerwekkend om te sien hoe plaasaanvalle en plaasmoorde weer ná die Covid-19-afsonderingstydperk beduidend in veral Gauteng, Limpopo en Mpumalanga toeneem. Maroela Media het ŉ navraag aan kapt. Mavela Masondo, woordvoerder van die polisie, gerig en wag op terugvoer.